**Informatīvais ziņojums**

**“Par neformālajā Eiropas Savienības Lauksaimniecības un zivsaimniecības ministru padomes 2019. gada 2.–4. jūnija sanāksmē izskatāmo jautājumu”**

**I. Ministru padomes neformālās sanāksmes darba kārtības jautājums**

Rumānijas prezidentūra š.g. 2.–4. jūnijā Bukarestē, Rumānijā organizē neformālo Eiropas Savienības (turpmāk – ES) Lauksaimniecības un zivsaimniecības ministru padomes (turpmāk – MP) sanāksmi, kuras tēma ir “Pētniecība lauksaimniecības un bioekonomikas jomās – sinerģiju veidošana”.

Rumānijas prezidentūra ir izplatījusi diskusiju dokumentu, kurā iezīmē, viņuprāt, būtiskākos izaicinājumus un problēmas, kas būtu jārisina kontekstā ar pētniecību lauksaimniecības un bioekonomikas jomā, un to iespējamos risinājumus.

Lauksaimniecības nozare Eiropā ir lielu izaicinājumu priekšā, jo ir jānodrošina pietiekama un ilgtspējīga pārtikas ražošana un nepieciešamā biomasas piegāde jaunajai bioekonomikai, vienlaikus pārvarot klimata pārmaiņu radītās problēmas. Lauksaimnieciskā darbība kļūst arvien sarežģītāka tādu iemeslu dēļ kā klimata pārmaiņas, ūdens trūkums, kaitēkļi un slimības, sarežģītas vērtību ķēdes, piekļuve zināšanām un tehnoloģijām, grūtības ar paaudžu atjaunošanos utt. Vienlaikus lauksaimniecībai ir iespēja kļūt par bioekonomikas virzītājspēku, kas pavērtu jaunas iespējas jauniem, labi apmācītiem un dinamiskiem profesionāļiem.

Eiropas lauksaimniecībai, īpaši Centrāleiropas un Austrumeiropas valstīs, ir ievērojams un lielā mērā neizmantots biomasas ražošanas potenciāls. Lauksaimniecības ražīgums dažās Eiropas daļās ir tikai 39,6% no ES vidējā rādītāja. Lauku attīstībā netiek pilnībā izmantotas ne tradicionālās, ne inovatīvās vērtību ķēdes, vienlaikus trūkst iespējas radīt produktus ar augstāku pievienoto vērtību, tāpēc vietējo lauku attīstības modeļu pamatā jābūt jauniem investīciju veidiem, ņemot vērā dažādotās ražošanas sistēmas visā Eiropā.

Inovāciju plaisa starp dalībvalstīm un to reģioniem (akadēmiskā līmeņa infrastruktūra, ieinteresēto personu gatavību un kapacitāti apgūt inovācijas) kavē bioekonomikas stabilu attīstību ES līmenī, neļaujot sabiedrībai pilnībā izmantot taisnīgākas, ilgtspējīgākas un efektīvākas bioekonomikas priekšrocības.Ne mazāk svarīgi ir atzīt, ka Centrāleiropas un Austrumeiropas valstīs joprojām ir problēmas ar ražošanas procesu uzlabošanu lauksaimniecības un biomasas ražošanā, augstākās pievienotās vērtības produktu ar lielāku tirgu vērtību attīstīšanu no pieejamās biomasas, zināšanu un tehnoloģiju absorbcijas kapacitāti bioekonomikas jomās iesaistīto uzņēmumu vidū, zināšanu un tehnoloģiju pārnesi, starpsektoru un starpdisciplināru sadarbību, pētniecības un ražošanas sektoru sadarbību zināšanās balstītas bioekonomikas vērtību ķēžu organizēšanā un attīstībā.

Bioekonomika ir viena no Rumānijas prezidentūras prioritātēm. 2019.gada 5.aprīlī Bukarestē notika augsta līmeņa konference “Lauksaimniecības pētniecība un inovācija – pamats Eiropas lauksaimniecības, lauku apvidu un bioekonomikas attīstībai”. Konferencē tika secināts, ka bioekonomikai būs galvenā nozīme ne tikai izaugsmē un nodarbinātībā, un ANO Ilgtspējīgas attīstības mērķu sasniegšanā, bet arī svarīgu jaunu iespēju radīšanā Eiropas lauku attīstībai.

Arī Eiropas Komisija 2018. gada oktobrī nāca klajā ar atjaunināto Bioekonomikas stratēģiju, kurā aprakstīta atjaunināta sistēma ilgtspējīgas un aprites bioekonomikas attīstībai Eiropā, lai risinātu dažādas sabiedrības problēmas, tostarp klimata pārmaiņu ietekmes mazināšanu un rīcību saistībā ar ANO Ilgtspējīgas attīstības mērķiem.

Problēmas, ar ko jāsaskaras ES lauksaimniecībai, reaģējot uz ANO Ilgtspējīgas attīstības mērķiem, prasa pastiprinātu sadarbību pētniecības un inovāciju jomā, tāpēc atbilstoša, stipra politika un instrumenti dažādos pārvaldes līmeņos ir ļoti svarīgi, lai nodrošinātu to, ka lauksaimniekiem kopā ar citiem bioekonomikas jomās un vērtību ķēdēs iesaistītajiem uzņēmumiem ir iespējams efektīvi piekļūt zināšanām, tehnoloģijām, pētniecības rezultātiem un atbilstošai pētniecības un inovāciju infrastruktūrai, kas ļauj attīstīt, testēt un demonstrēt augstākas pievienotās vērtības produktus no biomasas. Pētniecības rezultātu pārnesi uz bioekonomikas inovāciju komercializēšanu šobrīd kavē vairāki faktori: ieinteresētajām personām ir atšķirīga izpratne par problēmu, piekļuve finansējumam, piekļuve pētniecības un inovāciju infrastruktūrai, atšķirīga inovāciju un tehnoloģiju absorbcijas kapacitāte, piekļuve zināšanām, sabiedrības atbalsts, sadarbības trūkums vērtību ķēžu ietvaros, atšķirīga internacionalizācijas pakāpe utt. Tomēr turpmākajai ES politikas virzienu īstenošanai būtu jāpievēršas šiem jautājumiem un jāpaātrina jaunu un uzlabotu risinājumu ieviešana un bioekonomikas inovāciju ekosistēmu attīstīšanai dažādos pārvaldes līmeņos – dalībvalstīs un to reģionos.

Bioekonomikas attīstība un inovatīvu risinājumu ieviešana prasa īpašu prasmju kopumu darba tirgū, tādēļ, lai radītu nosacījumus bioekonomikas ieviešanai Eiropā, ir vajadzīgas atbilstošas izglītības un tālākizglītības mācību programmas un attiecīgi jāattīsta sinerģija starp izglītības politikas instrumentiem un pētniecības un inovācijas prioritārajām jomām.

Lai pilnībā izmantotu Eiropas bioekonomikas potenciālu un sniegtu labumu sabiedrībai, ir svarīgi turpināt pētīt un attīstīt jaunus uzņēmējdarbības modeļus un vērtības ķēdes. Rumānijas prezidentūra uzskata, ka Jaunajai Kopējās lauksaimniecības politikai (turpmāk – KLP) un programmai “Horizon Europe” ir jāpiešķir vairāk resursu un jārada labvēlīgāka vide šīm darbībām, tostarp stimulējot partnerības un sociālās inovācijas, kā arī izmantojot jaunus sadarbības modeļus. Šādas jaunas pieejas lauksaimniekiem dod iespēju iekļūt jaunās vērtību ķēdēs un gūt labumu no saviem produktiem ar augstāku pievienoto vērtību, tādējādi attālinoties no pašreizējās izejvielu piegādātāju lomas, sekmējot augstākas pievienotās vērtības radīšanu biomasas resursu izcelsmes teritorijās, tādējādi arī būtiski pozitīvi transformējot īpaši lauku reģionu ilgtspējīgas ekonomiskās attīstības perspektīvas.

Jau esošo veiksmīgas sadarbības modeļu paplašināšanā liela nozīme varētu būt saskaņotībai starp bioekonomikas stratēģijām, reģionu viedās specializācijas stratēģijām un lauku attīstības prioritātēm. Gan esošie, gan nākamajā plānošanas periodā ierosinātie ES finansēšanas instrumenti piedāvā grantu iespējas, lai attīstītu bioekonomikas nozari. Finansējums ir pieejams arī bioekonomikas projektu izvēršanai, izmantojot Eiropas Investīciju bankas īpašo instrumentu garantētus aizdevumus, tomēr ir jāstrādā pie tā, lai atvieglotu piekļuvi finansējumam un uzlabotu finanšu iestāžu spēju izprast lauksaimniecības un biomasas ražošanas īpatnības un sekmētu investīcijas bioekonomikas inovāciju komercializēšanā.

Nozīmīgi ir arī tas, ka bioekonomikas attīstība ir viens no galvenajiem Eiropas Komisijas nosauktajiem principiem ES klimatneitralitātes sasniegšanai[[1]](#footnote-1). Klimatneitrālā ekonomikā liela nozīme ir ilgtspējīgā veidā iegūtai biomasai. No biomasas var tiešā veidā iegūt siltumu, to var pārveidot biodegvielās un biogāzē un attīrītā veidā ievadīt gāzes tīklā kā dabasgāzes aizstājēju. Eiropas Komisija izceļ, ka klimatneitrālā ekonomikā salīdzinājumā ar šodienas patēriņu būs nepieciešams aizvien vairāk biomasas. CO2 piesaistei ir svarīgi saglabāt un palielināt oglekļa krājumus mežos, lauksaimniecības zemēs un mitrājos, jo tas ļauj kompensēt atlikušās emisijas nozarēs, kurās dekarbonizācija ir vissarežģītākā, kā piemēram, lauksaimniecība. Risinājumi, kuri veidoti ņemot vērā ekosistēmu pieeju, spēj dot daudz ieguvumu saistībā ar ūdens resursu apsaimniekošanu, bioloģisko daudzveidību un lielāku noturību pret klimata pārmaiņām.

Rumānijas prezidentūra uzskata, ka bioekonomikas stratēģiju izstrāde Centrāleiropas un Austrumeiropas valstīs palīdzēs padarīt labāk saskatāmas to vājās vietas un īpašās prioritātes. Starpvaldību iniciatīvas, piemēram, *BioEast* vai īstenošanas instrumenti, sniedz ievērojamu ieguldījumu, lai izceltu un risinātu konkrētas problēmas, tomēr ir vajadzīgs plašāks politikas attīstības atbalsts, lai nodrošinātu stingru un saskaņotu Eiropas politikas izvēršanu, kas risinātu inovācijas trūkumu un dotu ieguldījumu Eiropas bioekonomikas modelī, kurš sniedz labumu sabiedrībai.

**Prezidentūra ir sagatavojusi divus diskusiju jautājumus, un MP aicina dalībvalstu ministrus izteikt savu viedokli.**

1. *Ņemot vērā, ka jaunajā KLP tiek piedāvāta lielāka stratēģiskās plānošanas elastība, kādā mērā būtu iespējams labāk noteikt ar bioekonomiku saistīto intervenču veidus abos pīlāros? Kā, Jūsuprāt, būtu iespējams nodrošināt labāku politikas ievirzi, lai jauno lauksaimniecības uzņēmējdarbības modeli padarītu dzīvotspējīgāku, īpaši bioekonomikas nozarē?*

Jaunajā KLP piedāvātā lielākā stratēģiskās plānošanas elastība var sniegt plašas iespējas dalībvalstīm risināt un veicināt bioekonomiku saistībā ar dažādām intervencēm, tomēr piedāvātajam KLP politikas īstenošanas modelim un stratēģiskajam plānam ir jābūt patiešām stratēģiskam. To nedrīkst sarežģīt ar nosacījumiem, kas apgrūtinātu dalībvalstu iespējas īstenot izvēlētās intervences un kavētu iespējas plānošanas perioda laikā reaģēt uz nepieciešamām izmaiņām sasniedzamajos rādītājos un rezultātos. Latvija uzskata, ka jaunā modeļa īstenošanas elementi, tādi kā ikgadējā izlaides rādītāju plānošana vienotas vienības izteiksmē, var būtiski apgrūtināt KLP intervenču īstenošanu, īpaši saistībā ar KLP II pīlāru.

Labākas politikas ievirzes nodrošināšanai svarīgi ir veicināt sinerģiju starp dažādām politikas nozarēm, īpaši reģionālās attīstības, pētniecības un inovāciju un bioekonomikas jomās, koordinēti risinot jautājumus un saskaņojot gan stratēģiskos mērķus, gan to īstenošanas modeļus.

Būtiska nozīme bioekonomikas veicināšanai gan KLP stratēģiskā plāna īstenošanā, gan ārpus tā ir zināšanām un informācijai un to stiprināšanai. Lielāka izpratne par bioekonomikas pienesumu sabiedrībai, videi un tautsaimniecībai kopumā dos impulsu gan primārajiem lauksaimniecības produkcijas ražotājiem, gan arī sabiedrībai, lai tā iesaistītos pasākumu un darbību īstenošanā, tā sniedzot ieguldījumu bioekonomikas attīstībā.

Latvija uzskata, ka primāri ir jānodrošina informācija lauksaimniekiem par ekonomiskajiem, vides, klimata un sociālajiem faktoriem, kas mijiedarbojas ar lauksaimniecību, turklāt ir jāpaaugstina darbaspēka kvalifikācija un jāuzlabo lauku saimniecību īpašnieku izglītības līmenis par dabas resursu (ūdens, zemes, gaisa) ilgtspējīgu izmantošanu, oglekļa mazietilpīgām tehnoloģijām un procesiem un klimatnoturīgumu, inovāciju procesu kopumā, bioekonomikas produktu eksporta tirgiem un strauji mainīgajām globālajām bioekonomikas produktu patērētāju tendencēm. Svarīgi būtu piedāvāt arī kvalitatīvu, bioekonomikas nozaru vajadzībām atbilstošu tālākizglītību.

Latvija vēlas norādīt, ka pārskatītajā ES Bioekonomikas stratēģijā nav pietiekami izcelts sabiedrības izglītošanas aspekts (īpaši darbs ar jauniešiem) par bioekonomikas nozīmi un tās sniegtajām iespējām, tāpēc, iespējams, mēs līdz galam neapzināmies iespējas un ieguvumus, ko var sniegt starpsektoriāla vai daudzdisciplināra zināšanu pārnese, pētniecība, starpnozaru un starpsektoru sadarbība bioekonomikas attīstībai.

Jaunajai KLP ir jāveicina lauksaimnieku un lauku uzņēmēju piekļuve konsultāciju pakalpojumiem un līdzdalība inovāciju tīklos, stiprinot pieredzes apmaiņu, tīklošanos, veikto pētījumu rezultātu un inovatīvu risinājumu īstenošanu un ieviešanu praksē.

Latvija atbalsta bioekonomikas stiprināšanu KLP Stratēģiskajos plānos. Vienlaikus ir jāņem vērā arī joprojām esošās vajadzības lauku saimniecību oglekļa mazietilpīgai attīstībai un konkurētspējas palielināšanai, kur nepieciešami ieguldījumi saimniecību modernizācijā un infrastruktūras uzlabošanā, to integrēšanai bioekonomikas vērtību ķēdēs, kā arī jāveicina klimata pārmaiņu ierobežošana un virzība uz klimatneitralitāti. Tāpēc, lai nodrošinātu turpmāku Lauku attīstības politikas efektivitāti un KLP mērķu sasniegšanu, ir svarīgi saglabāt lauku attīstības finansējumu vismaz pašreizējā (2014–2020) perioda apmērā, un primāros ražotājus un lauksaimniecības nozarē iesaistītos informēt arī par citām atbalsta saņemšanas iespējām.

*2. Ko varētu darīt, lai vēl vairāk veicinātu ne tikai lauksaimniecības līdzdalību bioekonomikā, bet arī lauksaimnieku iesaisti inovāciju un pētniecības jomā?*

Lauksaimnieku un lauku uzņēmēju informētības, zināšanu stiprināšanas un izpratnes pilnveidošana var veicināt lauksaimnieku iesaisti inovāciju un pētniecības jomā. Nozīmīga loma viedokļa sniegšanā, lauksaimnieku aktivizēšanā un apvienošanā, problēmas formulēšanā un kopīga potenciālā risinājuma meklēšanā varētu būt nozares nevalstiskajām organizācijām, bioekonomikas jomas klasteriem un reģioniem ieviešot to attīstības (t.sk. viedās specializācijas) stratēģijas.

Latvijā jau 2017.gadā tika apstiprināta Latvijas Bioekonomikas stratēģija 2030.gadam, kurā ir noteikts, ka pētniecības un inovāciju jautājumam ir horizontāls darbības virziens. Pie tā Latvijā arī šobrīd strādājam nacionālā, kā arī reģionālajā līmenī, iesaistot visu saistīto jomu pārstāvjus, lai Latvijas tautsaimniecībā plašāk attīstītu bioekonomikas konceptu.

Nākamā perioda KLP īstenošanas politikai jāparedz elastība projektu īstenošanā. Īpaši svarīgi tas ir ar inovācijām un pētniecību saistītiem projektiem, jo tā tiks mazināts birokrātiskais slogs projektu īstenošanā, pēc iespējas izmantojot vienkāršoto izmaksu sniegtās iespējas un koncentrējoties uz projektā noteikto rezultātu sasniegšanu. Vienlaikus uzskatām, ka tematiski ir svarīgi palielināt uzmanību pētījumu veikšanai un inovāciju attīstīšanai kontekstā ar oglekļa dioksīda piesaisti un saglabāšanu augsnē, siltumnīcefekta gāzu emisiju samazināšanai lauksaimniecībā u.tml.

Latvija uzskata, ka ilgtspējīgas bioekonomikas pamatā ir zināšanu bāze, bioekonomikas inovāciju un augstākas pievienotās vērtības produktu attīstība un virzība tirgū, ņemot vērā nepieciešamību pēc klimatneitralitātes, un to atbalstošas inovāciju vides attīstīšana it īpaši lauku reģionos. Tāpēc Latvija atbalsta informācijas stiprināšanas pasākumus, tostarp pētniecību un pētniecības rezultātu pārnesi uz lauksaimniecību un ražošanu, lai nodrošinātu inovatīvu risinājumu radīšanu, komercializēšanu un zināšanās balstītu politikas lēmumu pieņemšanu dažādos pārvaldes līmeņos. Latvija ir pievienojusies *BioEast* iniciatīvai un atbalsta to.

Tāpat Latvijai ir svarīgi, lai nākamā pētniecības un inovāciju ietvarprogramma “Apvārsnis Eiropa” būtu regulēta tā, lai mazinātu inovāciju plaisu starp Eiropas Savienības dalībvalstīm.

**II. Latvijas delegācija**

Delegācijas vadītājs: **Kaspars Gerhards,** Zemkopības ministrs;

Delegācijas dalībnieki: **Pārsla Rigonda Krieviņa,** Zemkopības ministrijas Valsts sekretāra vietniece;

Zemkopības ministrs K. Gerhards

1. Eiropas Komisijas paziņojums “Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku”. [↑](#footnote-ref-1)